# Примерни въпроси за изпита по независим финансов одит - 2021

# Илюстративен пример за казус със схема за оценяване

Въпрос (20 т.)

Вие сте назначен за Одит Мениджър на одита на „Спорт Елит“ ООД, дружество опериращо в търговията със спортни стоки посредством продажби на дребно във верига от магазини в цялата страна. Одиторското дружество, в което работите, ще бъде назначено за 3та поредна година за одитор на „Спорт Елит“ ООД.

„Спорт Елит“ ООД е собственост на две физически лица, които планират привличането на стратегически инвеститор/и чрез листване на дружеството на борсата или чрез активно търсене на инвеститор с помощта на консултант.

„Спорт Елит“ ООД изготвя отчети съгласно МСФО, одобрени от ЕС и планира да завърши годината със следните резултати:

*Отчет за финансовото състояние (в хил. лева)*

|  |  |
| --- | --- |
| Имоти, машини и съоръжения, вкл. активи с право на ползване: 3,300 | Собствен капитал: 1,300 |
| Текущи активи, в т.ч.  Вземания: 600  Стоки: 2,100  Парични средства: 300 | Текущи пасиви:  Банкови заеми и задължения за лизинг: 3,000  Търговски задължения: 1,800  Данъци: 200 |
| *Общо активи: 6,300* | *Общо собствен капитал и пасиви: 6,300* |

*Отчет за печалбата, загубата и другия всеобхватен доход*

Приходи: 3,000

Себестойност на продажбите: 1,000

Административни и други разходи: 1,000

Финансови разходи: 300

Нетна печалба: 700

На планиращата за одита среща на одит екипа, Съдружникът по ангажимента ви информира за следните обстоятелства:

а) Съдружниците в „Спорт Елит“ ООД са организатори от името на дружеството на турнир по тенис, който се е ползвал с престиж през изминалите години. Тази година одиторското дружество е поканено за един от спонсорите на турнира като закупи „Платинен пакет“, срещу който ще получи определен процент от евентуалната печалба на турнира. Съдружникът по ангажимента вижда в това прекрасна възможност за реклама на одиторското дружество и обмисля заплащането на пакета преди подписването на писмото за поемане на одиторския ангажимент, за да се избегнат спекулации по въпроса от конкуренцията. Анализирайте и посочете какви са етичните и професионални въпроси, които възникват от създалата се ситуация. (8 т.)

б) Съдружникът също обръща внимание, че одитът на „Спорт Елит“ ООД за предходната година е бил доста неефективен – с много разходвани часове, просрочие на крайния срок, преодитиране, видно от одит файловете с документи и работни книжа за миналата година и т.н. В новите условия на засилена конкуренция се налага да се оптимизират одит процедурите, като например преценка относно базата и % използвани за определяне на нивото на същественост, определяне на по-малки извадки на база професионална преценка, вместо да се базират на статистически подход, както и да се посети само един магазин за наблюдение на годишната инвентаризация, вместо повече обекти. Тези промени могат да се обосноват и от факта, че „Спорт Елит“ ООД е одит клиент от много години и никога не се е считал за „рисков клиент“.

Дискутирайте професионалните въпроси, които възникват от предложения от Съдружника подход и предложете действия, които да предприеме одит екипът. (12 т.)

Отговор

|  |  |
| --- | --- |
|  | Точки |
| а) Встъпването на одиторското дружество като спонсор с дял в печалбата на турнира, представлява по смисъла на Международния Етичен Кодекс (МЕК) финансов интерес в одит клиент. Този финансов интерес е пряк, тъй като турнирът се контролира от одит клиента и към него се разпределя печалба от общото начинание. Одиторското дружество може да спечели допълнителна печалба или не, като в този смисъл финансовият интерес е обвързан с този на одит клиента.  Финансовият интерес вероятно е съществен предвид закупуването на пакет, наречен „платинен“.  Одиторското дружество следва да идентифицира заплаха от личен интерес, тъй като одит екипът може да е по-благосклонен към „Спорт Елит“ ООД предвид общото им бизнес начинание.  Одиторското дружество следва да оцени значимостта на заплахите от създалата се ситуация и какви и до колко ефективни мерки за намаляване на тези заплахи са възможни. Ако финансовият интерес е материален спрямо одиторското дружество и ако бизнес начинанието е значимо (с голям обществен интерес), то тогава е вероятно заплахите да не могат да се намалят до приемливо ниво и одиторското дружество би следвало да не встъпва в бизнес начинанието.  В допълнение, одиторското дружество следва да има не само независимо мнение по същество, но и да избягва ситуации, които са толкова съществени, че разумна и информирана трета страна, отчитайки всички конкретни факти и обстоятелства, би стигнала вероятно до заключение, че почтеността, обективността и професионалният скептицизъм на дружеството или на член на екипа по ангажимент за изразяване на сигурност, са били компрометирани (независимост на поведението). В този смисъл, встъпването в бизнес начинанието, независимо дали формално е преди датата на писмото за поемане на одиторски ангажимент, би предположило близост в поведението без значение дали финансовият интерес е материален или не.  Средствата, които инвестицията изисква за закупуване на т.н. „платинен пакет“ може да са значителни за одиторското дружество. Т.е. съществува и търговски аспект на този въпрос – срещу средствата потенциално може да не постъпи печалба и по този начин дружеството да се лиши от алтернативно разходване на тези средства: инвестиране в „качество“ като обучения на персонала, предоставяне на персонала на допълнителни социални разходи с цел намаляване на текучеството и т.н. | 2  1  3  1  1 |
| б) Увеличение на нивото на същественост действително би довело до намаление на одит работата, а оттам и разходите за одита.  Видно от финансовите показатели, нивото на същественост би могло да варира в следните граници според избраната база:   * между 126 хил. лева и 189 хил. лева при 2 до 3% от общо активи * между 60 хил. лева и 90 хил. лева при 2 до 3% от общо приходи * между 35 хил. лева и 70 хил. лева при 5 до 10% от печалбата   Изборът на по-високо ниво на същественост обаче ще увеличи риска на разкритията, а оттам и на общо одит риска екипът да не събере достатъчни и подходящи одиторски доказателства.  При избора на база за определяне на нивото на същественост от значение е кои са ползвателите на финансовите отчети. Най-вероятно е съдружниците в „Спорт Елит“ ООД да са фокусирани върху генерирането на печалби. Видно от отчета за финансовото състояние, дружеството има значителни задължения по кредити от банки, следователно те също са основен ползвател на финансовите отчети. Трябва да се отбележи и значима промяна спрямо предходни периоди: съдружниците планират привличане на нов/и инвеститор/и чрез евентуално листване на борсата. Логично е основен показател от интерес за потенциални инвеститори да е печалбата.  Одит екипът следва да избере тази база, от която най-вече се интересуват ползвателите на финансовите отчети. Размерът на нивото на същественост следва да отрази и опита на екипа: има ли идентифицирани неправилни отчитания във финансовите отчети през предходни години, има ли коригирани и некоригирани грешки, идентифицирани през предходните одити и т.н.  Замяната на статистически базирания подход при селекция на извадките за тестове на детайлите с такъв, базиран на професионална преценка, би довела вероятно до по-малко на брой тествани единици, както и до селектиране на единици, които може да не са представителни за съответната популация. Това представлява увеличен риск на извадката, а оттам и на общо одит риска екипът да не събере достатъчни и подходящи одиторски доказателства.  При констатирани отклонения в една извадка при статистически базирания подход за нейното селектиране, резултатът може надеждно да бъде проектиран върху цялата популация, докато при подход, базиран на професионална преценка за селекция на извадката, това е много по-малко вероятно и практически изпълнимо.  МОС 530 „Одиторски извадки“ изисква одиторът да планира размер на извадката, който е достатъчен за намаляването на риска на извадката до приемливо ниско ниво, както и да избира обекти за извадката по такъв начин, че всяка извадкова единица в популацията да има шанс да бъде избрана. Рискът в изложения казус е, че употребата само на професионална преценка може да доведе до неподходящи заключения за одита.  Изключването на възможността да се присъства на инвентаризация в повече от един от обектите би довело до риск да не се потвърди в достатъчна степен на сигурност съществуването на стоките в края на отчетния период (риск от надценяване на този актив в отчета за финансовото състояние). Стоките, видно от финансовите показатели в казуса, са съществен обект за финансовото състояние на клиента (33% от общо активите към края на годината).  Препоръчително е одит екипът да приложи в по-голяма степен статистически базиран подход за селектиране на извадки за тестове на детайлите.  При планиране на обектите за посещение и наблюдение на годишната инвентаризация, одит екипът следва да съобрази общо броя на обектите, годишната инвентаризация като тест на контрола или като тест на детайла ще се използва, има ли отклонения констатирани през предходните одити и т.н. | 1  2  2  1  2  1  1  1  1 |

**Кратка скала с точки за отговор**

|  |  |
| --- | --- |
|  | Точки |
| а)  Идентифициране на проблема – финансов интерес в одит клиент  Идентифициране на заплаха от личен интерес  Нужда от оценка на значимостта на заплахите. Прогнозиране, че е вероятно заплахите да не могат да се намалят до приемливо ниво.  Идентифициране на нуждата и от независимост на поведението  Идентифициране на търговския аспект на въпроса – алтернативно разходване на средствата за „качество“ и намаляване на текучеството на персонала | 2  1  3  1  1 |
| б)  Възможни бази за определяне на нивото на същественост  Идентифициране на увеличен риск на разкритията, а оттам и на общо одит риска екипът да не събере достатъчни и подходящи одиторски доказателства  Идентифициране на ключови ползватели на финансовите отчети и интереси. Идентифициране на значима промяна спрямо предходни периоди: потенциални нов/и ползватели – инвеститори  Предложение за подход за формиране на решение за избор на база за определяне на нивото на същественост, вкл. минал опит  Идентифициране на увеличен риск на извадката, а оттам и на общо одит риска екипът да не събере достатъчни и подходящи одиторски доказателства.  Идентифициране на риск открити отклонения в не-статистически базирана извадка да не могат да се проектират надеждно върху цялата популация  Изискване на МОС 530 за планиране размер на извадката, който е достатъчен за намаляването на риска на извадката до приемливо ниско ниво, както и за избор на обекти за извадката по такъв начин, че всяка извадкова единица в популацията да има шанс да бъде избрана  Идентифициране на риск от недостатъчни и надеждни доказателства в подкрепа съществуването на стоките като съществен обект в отчета за финансовото състояние при изключване на обекти с цел присъствие на инвентаризацията).  Препоръки за подход при селектиране на извадките, вкл. взимане под внимание на предходен опит | 1  2  2  1  2  1  1  1  1 |